**REPUBLIKA SRBIJA**

**NARODNA SKUPŠTINA**

**BIBLIOTEKA NARODNE SKUPŠTINE**

**Tema: PRAVNI OKVIR KULTURNE POLITIKE**

**Datum: 12.07.2013.**

**Br.: Z- 11/13**

**Ovo istraživanje je uradila Biblioteka Narodne skupštine za potrebe rada narodnih poslanika i Službe Narodne skupštine. Za više informacija molimo da nas kontaktirate putem telefona 3026-532 i elektronske pošte** [***istrazivanja@parlament.rs*.**](mailto:istrazivanja@parlament.rs) **Istraživanja koja priprema Biblioteka Narodne skupštine ne odražavaju zvanični stav Narodne skupštine Republike Srbije.**

**SADRŽAJ**

[AUSTRIJA 2](#_Toc362357377)

[BUGARSKA 3](#_Toc362357378)

[ITALIJA 4](#_Toc362357379)

[LITVANIJA 6](#_Toc362357380)

[MAĐARSKA 8](#_Toc362357381)

[NEMAČKA 11](#_Toc362357382)

[POLjSKA 13](#_Toc362357383)

[HRVATSKA 16](#_Toc362357384)

[ČEŠKA 18](#_Toc362357385)

[ŠVEDSKA 19](#_Toc362357386)

[ŠPANIJA 20](#_Toc362357387)

U pregledu koji sledi dat je pravni okvir za razvoj kulturnih politika u pojedinim evropskim zemljama.

# AUSTRIJA

Opšta odredba člana 15. Ustavnog zakona savezne države Astrije daje potpunu nadležnost pokrajinama u većini oblasti kulture dok savezna vlada ima nadležnost nad „suverenim“ pitanjima kao što su naučni i tehnički arhivi i biblioteke, umetničke i naučne zbirke, nacionalni muzeji, Nacionalna biblioteka, nacionalna pozorišta, istorijski spomenici, verske grupe, fondacije i sredstva. Nadležnost države za pitanja kulutre je raspoređena po sektorima na različite institucije i tela kao što je Austrijski filmski institut, Kulturni kontakt centar Austrije, Zajednica muzeja i Holding nacionalnih pozorišta. Od 2007. godine Austrija ima Savezno ministarstvo za obrazovanje, umetnost i kulturu koje je nadležno za poslove u oblasti kulture, umetnosti, obrazovanja i školstva. Poslovi su raspoređeni na tri radne jedinice ministarstva: Odeljenje za kulturu sa osam manjih radnih jedinica, Odeljenje za umetnost sa sedam manjih radnih jedinica i Sektor za međunarodne i verske odnose sa šest odseka.

Zakonodavstvo Austrije iz oblasti kulture se sastoji iz sistemskih zakona kojima se reguliše između ostalog i oblast kulture, opštih zakona i zakona koji se odnose na pojedine kulturno-umetničke oblasti. Opšti Zakon o promociji nacionalne umetnosti (Federal Arts Promotion Act) u odeljku 2. stavu 1. određuje da promocija mora biti usmerena uglavnom na „savremenu umetnost, njene duhovne promene i raznovrsnost“ u oblastima književnosti, scenske umetnosti, muzike, vizuelne umetnosti, fotografije, filma, videa i eksperimentalnih umetničkih formi. U skladu sa pomenitim članom Ministarstvo, tačnije Odeljenje za umetnost, dodeljuje programe stipendiranja i finansiranja u oblasti umetnosti. U oblasti vizuelne i primenjene umetnosti primenjuju se odredbe Zakona o promociji nacionalne umetnosti prema kojima je država u okviru programa podrške obavezna da kupuje dela savremenih umetnika. Ova kolekcija pod nazivom Savezna artoteka (Federal Artothek) sadrži više od 35 000 umetničkih dela kupljenih od 2002. do kraja 2012. godine.

U oblasti scenske umetnosti i muzike posebnim zakonima se reguliše finansiranje pozorišta. Država je prema Zakonu o finansijskoj ravnopravnosti (Financial Equalisation Act) obavezna da godišnje isplati finansijsku podršku regionalnim i gradskim pozorištima, koja je u 2010. godini iznosila 21.5 miliona eura. Posebni zakoni koji se odnose na pozorišta su i Savezni zakon o osnivanju Salzburškog fesitvala iz 1950. godine, Zakon o nacionalnim pozorištima iz 1998. godine, kojim su savezna pozorišta (Burg- and Akademietheater, Staats- und Volksoper) reorganizovana kao kompanije sa ograničenom odgovornošću u skladu sa privatnim zakonodavstvom čiji je vlasnik Republika Austrija.

Savezni Zakon o organizaciji pozorišta (*Bundestheaterorganisationsgesetz*) u skladu sa članom 10. stav 1. tač 13 Saveznog ustavnog zakona (*Bundes-Verfassungsgesetz, B-VG*), sadrži odredbe koja regulišu rad pozorišta i opera od nacionalnog značaja u Republici Austriji (Bečka državna opera, Bečka narodna opera, Bečko pozorište, Bečko akademsko pozorište). Pored opštih odredbi o osnivanju, funkcijama i obavezama, ovaj Zakon takođe obuhvata odredbe koje se odnose na organizaciju scenskih kuća i na sastav, ulogu i dužnosti nadzornog odbora.

Savezni Zakon o zapošljavanju u pozorištima - *Bundesgesetz über Arbeitsverhältnisse zu Theaterunternehmen* (Theatre Work Act, *Theaterarbeitsgesetz)* primenjuje se na radne odnose lica koja obavljaju umetnički rad u jednoj ili više scenskih umetničkih disciplina (scenski radni ugovori, *Bühnenarbeitsvertrag*). Pozorišnu delatnost u skladu sa ovim saveznim aktom obavlja pravno lice koje posluje kao preduzeće u skladu s austrijskim Zakonom o preduzećima (*Unternehmensgesetz-buch*) s ciljem izvođenja scenskih dela. Radnički saveti u pozorištima osnivaju se u skladu sa odredbama Zakona o radu. Ministarstvo nadležno za sprovođenje ovog zakona je Savezno ministarstvo za rad, socijalna pitanja i zaštitu potrošača.

Zakonom o nacionalnim muzejima iz 1998. godine muzejima se dodeljuje puni pravni kapacitet i transformišu se u naučne institucije prema državnom zakonodavstvu kojim dobijaju veću autonomiju. Nacionalni muzeji su i dalje u nadležosti Ministarstva obrazovanja, umetnosti i kulture od kog dobijaju finansijsku podršku na godišnjem nivou. Spomenici kulture su pod posebnom zaštitom države na osnovu Zakona o zaštiti spomenika kulture iz 1999. godine. Od 1992. godine austrijske izdavačke kuće su u mogućnosti da se prijave Komisiji za podršku izdavačkim kućama u okviru programa državne finansijske podrške umetnosti. U 2011. godini je finansijski podržano 49 izdavačkih kuća sa ukupnim sredstivma u izhnosu od 2.7 miliona evra. Posebnim federalnim Zakonom o fiksnim cenama knjiga se od 2000. godine štite male izdavačke kuće koje imaju važnu ulogu u medijskoj raznovrsnosti na tržištu gde mogu da se i dalje takmiče sa velikim izdavačkim kućama. Podršku države uživaju i biblioteke koje su uopšteno u nadležnosti lokalnih administrativnih jedinica. Finansijska podrška se ostvaruje kroz savezni Zakon o promociji obrazovanja za odrasle i javne biblioteke iz saveznog budžeta (1973). Zakon o promociji filma iz 1998. godine reguliše osnivanje i rad Austrijskog instituta za film koji je odgovoran za promociju i podršku austrijske filmske industrije.

# BUGARSKA

Kultura je u Bugarskoj bila jedna od najviše pogođenih oblasti ekonomskom i duhovnom krizom tokom perioda tranzicije. Zakonodavstvom u ovoj oblasti se poslednjih godina jasno definišu nadležnosti države na različitim administrativnim nivoima. U oblast kulture je uključeno i civilno društvo a u povoju su i novi oblici partnerstva sa privatnim poslovnim sektorom. Na nacionalnom nivou, odgovornost za formulisanje i sprovođenje kulturne politike je podeljena između zakonodavne i izvršne vlasti. Na lokalnom nivou, kulturnu politiku sprovode organi lokalne samouprave. Najviši izvršni organ odgovoran za formulisanje i sprovođenje kulturne politike je Ministarstvo kulture. Zakonodavstvo iz oblasti kulture uključuje sledeće zakone: Zakon o zaštiti i razvoju kulture iz 1999. godine, Zakon o autorskim i srodnim pravima iz 1993. godine, Zakon o nacionalnom čitalištu iz 1996. godine, Zakon o obaveznom primerku štampanog i drugog dela iz 2000. godine, Zakon o izmenama zakona o radiju i televiziji iz 1998. godine, Zakon o kinematografiji iz 2003. godine, Zakon o administrativnoj kontroli produkcije i trgovine optičkim diskovima, matricama i drugim nosiocima medija koji sadrže kopije ili objekte autorskih i srodnih prava iz 2005. godine, Zakon o mecenama iz 2005. godine, Zakon o elektronskim komunikacijama iz 2007. godine, Zakon o kulturnoj baštini iz 2009. godine, Zakon o javnim bibliotekama iz 2009. godine. Vizuelna i primenjena umetnost kao i pozorišna umetnost nisu regulisane posebnim zakonom.

# ITALIJA

Odredbe Ustava Italije iz 1947. direktno upućuju na oblast kulture članovima 9, 21 i 33. Tim članovima je određeno da država promoviše razvoj kulture i štiti kulturno, istorijsko i umetničko nasleđe zemlje, takođe da svako ima pravo na slobodno izražavanje kroz različite vrste umetnosti i poslove pisanja, likovne umetnosti, nauke, muzike, podučavanja, itd.. Član 117. Ustava dao je veoma usku nadležnost regionima zemlje i to samo u vezi sa lokalnim muzejima i bibliotekama, te je Zakon br. 112/1972, nakon što su regioni bili formirani, dodelio nadležnosti regionima u odnosu na striktno tumačenje ovog člana Ustava. Regioni se i danas bore za proširenje nadležnosti u oblasti kulture, generalno.

U Italiji ne postoji zakon kojim se uređuje preraspodela državnog finansiranja u oblasti kulture. Na državnom nivou kriterijumi za raspodelu sredstava i fondova formirani su zakonima kojima se uređuje posebna oblast kulturne politike. Sa druge strane dozvoljena je raspodela sredstava od dodatnih javnih fondova, a najvažniji je član 3. Zakona o budžetu koji dozvoljava da određena suma zarade na nacionalnoj lutriji bude pre-raspoređena na zaštitu i restauraciju kulturnih dobara, a član 60. istog zakona propisuje da 3% javne potrošnje za stratešku infrastrukturu bude preraspoređeno za finansiranje kulturnih dobara i aktivnosti.

Umetnici i drugi zaposleni u sektoru kulture imaju kao i drugi građani osnovno zdravstveno osiguranje, a jedini izuzetak su estradni umetnici, ako i oni koji su zaposleni u pozorištima i audio vizuelnoj delatnosti. Oni uživaju veće socijalne povlastice kroz poseban sistem *ENPALS / Ente Nazionale Previdenza e Assistenza Lavoratori dello Spettacolo*, koji je kreiran 1934. godine sa ciljem da se pobrine za često isprekidan staž ovih umetnika i specifične kategorije zaposlenja. Ipak, poslednjih godina radi se na ujednačavanju ovih privilegija sa socijalnom zaštitom ostalih zaposlenih u kulturi. Sa druge strane, likovni umetnici i pisci su oduvek uživali virtuelni okvir socijalne zaštite, kroz *ENAPS (Ente Nazionale Artisti, Pittori e Scultori)* , *ad hoc* javni institut, koji je tradicionalno veoma malo finansiran i nije u mogućnosti da pruži takvu vrstu zaštite ovim umetnicima. S obzirom na mala sredstva, svoj rad je organizovao na principu povremenih nagrada, ili umetničkih i književnih događaja. Međutim, neki pomaci su učinjeni po ovom pitanju, pa je ENAPS zapravo inkorporisan u ENPALS, Zakonom br. 78/2010, a pre svega u cilju racionalizacije javne potrošnje i smanjenja broja javnih instituta. Proces inkorporacije je još uvek u toku, ali se u međuvremenu desila još jedna izmena, te je i sam ENPALS Zakonom 214/2011 prebačen u opštu organizaciju socijalne zaštite u Italiji *INPS / Istituto Nazionale Previdenza Sociale*, a na taj način se očekuje da najveće povlastice budu ukinute u budućnosti i ujednačene sa socijalnom zaštitom na svim nivoima.

Italija ima dugu tradiciju zaštite autorskih prava, i još je Zakon br. 633 iz 1941. godine sveobuhvatan i interdisciplinarni u smislu zaštite prava svojine pisaca, dramaturga, filmskih autora, muzičara, likovnih umetnika. Ovaj osnovni zakon menjan je i dopunjavan novim sa ciljem usklađivanja sa direktivama Evropske unije u ovoj oblasti. Tako je Zakon br. 93/1992 uveo oporezivanje praznih audio kaseta i video traka u cilju kompenzovanja štete koju autori i producenti pretrpe prilikom umnožavanja. Dugo odlagano unapređenje u ovoj oblasti dešava se usvajanjem Zakona o autorskim pravima 248/2000. Revizija zakona priznala je velike tehnološke promene i napretke koji su se desili u sistemu kulture i komunikacija u poslednjih 60 godina. Ovaj zakon je takođe predvideo mnogo jače krivične i administrativne sankcije protiv piraterije, koja je postala veoma rašireni fenomen u Italiji. Dodatno, Uredba 72/2004 omogućila je visoke naknade štete i administrativne sankcije sa ciljem borbe protiv nelegalne distribucije filmova i audio vizuelnih materijala pod zaštitom autorskih prava na internet portalima.

Što se tiče strukture za upravljanje i zaduženja u oblasti kulturne delatnosti nadležnosti su podeljene između centralnog nivoa vlasti, ali je glavna organizaciona jedinica Ministarstvo za kulturno nasleđe i kulturne aktivnosti, koje je nekoliko puta reorganizovano uredbama Vlade, te je menjalo i ime, između ostalog. To ministarstvo se sastoji od direktorata koji su zaduženi za posebne oblasti kulturne delatnosti, likovnu i primenjenu umetnost, kulturno nasleđe, muziku i estradne poslove. Na primer, Uredbom 91/2009, o reorganizaciji Ministarstva, predviđena je i transformaciji muzeja arhitekture i savremene umetnosti.

Što se posebnog zakonodavstva tiče Italija ima Kodeks kulturnog nasleđa i pejzaža, koji je usvojen sa ciljem racionalizacije niza akata kojima je bila uređena ova oblast ranijih godina.

Prvi sveobuhvatan zakon koji se bavi izvođačkim umetnostima u celini, te muzikom, plesom, pozorištem i bioskopima je Zakon 163/1985, kojim je formiran poseban fond za podršku muzičkim i izvođačkim delatnostima i time znatno povećana finansijska sredstva za podršku ovoj oblasti kulture. Ovaj fond podnosi izveštaj o radu Ministarstvu i Parlamentu, međutim taj zakon nikada nije preciziran u smislu generalnih kriterijuma za finansiranje određenih projekata, što se očekivalo da reše zakoni u svakoj od ovih posebnih oblasti. Međutim, jedino je u primeni Zakon br. 800/1967 koji se odnosi na muzičku delatnost, dok pozorišta i plesači još uvek čekaju posebne zakone.

Zakon br. 128/2011 o izdavaštvu i bibliotekama je donet pre svega sa ciljem podrške pluralizmu i raznolikosti za autore, izdavače, i tržište knjiga. Što se biblioteka tiče nadležnost je još 1972. preneta na regione, tako da su oni usvajali dalje odluke u ovoj oblasti. Ipak, Ministarstvo kulturnog nasleđa je i dalje u principu nadležno za 46 biblioteka u zemlji, uključujući i dve nacionalne u Rimu i Firenci. Sa pravnog aspekta one su pokrivene i Kodeksom kulturnog nasleđa.

# LITVANIJA

Nekoliko članova Ustava Republike Litvanije upućuju na prava i obaveze u kulturi i definisanju kulturne politike zemlje. Član 42. Ustava govori u prilog tome da su kultura, nauka, istraživanje i edukacija neograničeni. Država je u obavezi da podrži kulturu i nauku, i treba da obezbedi zaštitu spomenika istorije i umetnosti, kao i sva druga kulturna dobra. Zakoni treba da osiguraju i zaštite intelektualne i materijalne interese autora u vezi sa njihovim naučnim, kulturnim i umetničkim radom. Takođe, član 45. Ustava predviđa da etničke manjine i zajednice nezavisno uređuju ovu oblast i očuvanje identiteta u oblasti kulture, edukacije, dobrotvornih priloga i međusobne pomoći. Etničke zajednice mora podržati i država.

Nadležnost u oblasti kulturne delatnosti definisana je zakonima. Funkcije, uloga, aktivnosti i obaveze Vlade i Ministarstva kulture definisane su u Zakonu o Vladi iz 1994. godine, poslednje izmene 2004. i Pravilnikom Ministarstva kulture iz 2010. godine. Ministarstvo je nadležno za upravljanje svim državnim kulturnim institucijama (muzejima, bibliotekama, pozorištima…), nacionalnim kulturnim institucijama, kao i za implementaciju politike očuvanja nasleđa, zaštitu nacionalnog jezika, podršku kulturnim aktivnostima nacionalnih manjina. Ministarstvo kulture radi u skladu sa Zakonom o budžetu i uzimajući u obzir prioritete Vlade pravi nacrt budžeta za kulturu i strateški plan. Centralne vladine institucije igraju ključnu ulogu u očuvanju kulturne baštine i na nacionalnom, regionalnom i lokalnom nivou. Zakon o lokalnoj samoupravi daje suštinska prava lokalnim samoupravama da razvijaju generalne kulturne aktivnosti (kulturu etničkih zajednica, muzeje, biblioteke, pozorišta, kulturne centre...). Međutim, sektor kulture na lokalnom nivou ima zapravo ograničena ovlašćenja, s obzirom da ne mogu sve aktivnosti da se sprovode nezavisno od državnih institucija i Ministarstvo ima pravo da interveniše u tom smislu. Zakon o javnim ustanovama sadrži odredbe o osnivanju i funkcionisanju javnih institucija, uključujući i institucije u oblasti kulture, turizma, istorijskog nasleđa, obrazovanja i dr.

Postoje dva državna fonda iz kojih se vrši preraspodela sredstava za kulturne delatnosti. Prvi je Fond za podršku štampi, radiju i televiziji, koji je ustanovljen Zakonom o dostupnosti informacija od javnog značaja iz 1996. godine i on odgovara Parlamentu Litvanije. Fond ima posebnu budžetsku liniju, a glavni izdaci su za projekte u oblasti izdavaštva, radio i televizijskih projekata, javnih internet portala i za širenje informacija u oblasti kulture i obrazovanja. Drugi fond, Fond za podršku kulturi osnovan je Zakonom o fondu za podršku kulturi i sportu 1998. godine, a reorganizacija je napravljena 2008. Do 2012. godine fond je funkcionisao nezavisno od Ministarstva, ali je od 2013. uključen u plan budžeta Ministarstva. Prema Zakonu o Kulturnom savetu Litvanije i izmenama i dopunama Zakona o fondu za podršku kulturi i sportu upravljanje ovim fondom i budžetom stavljeno je pod okrilje Kulturnog saveta. Osnovni ciljevi fonda su da omogući ko-finansiranje za projekte u oblasti kulture i umetnosti u različitim oblastima rada, da podrži projekte koji značajno doprinose razvoju, širenju, dostupnosti, otvorenosti i obnovi kulture i umetnosti u svim regionima zemlje, kao i da obezbedi logističku i materijalnu podršku projektima u kulturi i umetnosti. Oblasti i aktivnosti koje Fond podržava uključuju arhitekturu, primenjene umetnosti, fotografiju, kinematografiju, muzeje, očuvanje kulturnog nasleđa, literaturu, muziku, plesove, interdisciplinarne umetnosti, pozorišta i amaterske umetničke projekte.

Proces pisanja i usvajanja zakonodavstva u oblasti kulture, od 90-ih godina bio je zahtevan, uzimajući u obzir promene ekonomskih uslova i načina poslovanja, procesa privatizacije, česte neusklađenosti pravnog poretka, ili prolongiranog razmatranja nacrta, predloga zakona. Uprkos tim izazovima pravni okvir u oblasti kulture može se smatrati prilično razvijenim i operativnim u današnje vreme. Ovaj okvir danas detaljno reguliše administraciju i upravljanje u kulturi, izvore finansiranja i tela nadležna u toj oblasti, aktivnosti kulturnih i umetničkih institucija, organizacije umetnika, kao i prava i obaveze u specifičnim oblastima (autorska prava, kreativne industrije, tela sa posebnim nadležnostima...).

Sama kulturna politika, osnovna načela, prioriteti, planovi i aktivnosti uređeni su pre svega nizom državnih strategija, akcionih planova i programa i to: Principi kulturne politike Litvanije iz 2001. godine, Smernice za alternacije kulturne politike Litvanije iz 2010. godine, Kulturni razvojni program regiona iz 2002. koji je menjan 2011, potom Dugoročna državna strategija razvoja iz 2002. godine, Državni program za razvoj kulture etničkih zajednica iz 2003. i Vladin Program i Akcioni plan od 2012 do 2016. godine.

Upravljačke strukture i procedure u oblasti kulturne politike regulisane su sledećim zakonima: Zakonom o kulturnom savetu Litvanije iz 2012. godine, Pravilnikom o Savetu za kulturu i umetnost iz 2001. godine, izmenjen 2009., Zakonom o lokalnoj samoupravi iz 2000. godine, Zakonom o fondu za podršku kulturi iz 2012. godine, Pravilnikom Ministarstva kulture iz 2010. godine, Zakonom o fondu za podršku izdavaštvu, radiju i televiziji iz 1996, Zakonom o kinematografiji iz 2002. godine, izmenjen 2011., Zakonom o statusu umetničkih stvaralaca i umetničkih udruženja iz 1996. godine, izmenjenim 2011., Zakonom o pozorišnoj i scenskoj delatnosti iz 2004. godine.

Kulturno nasleđe i njegovo očuvanje uređeno je nizom zakona i podzakonskih akata, kao i strategija, smernica i akcionih planova Vlade. Među ovim aktima najznačajniji su Smernice za nacionalnu zaštitu kulturnog nasleđa iz 2012. godine, Zakon o zaštiti nepokretnosti kulturne baštine iz 1994. izmenjen 2005. godine, Zakon o zaštiti pokretne kulturne imovine iz 1996. godine, izmenjen 2010., Rezolucija Vlade o programu modernizacije muzeja iz 2007. godine, Zakon o zaštićenim teritorijama iz 2001., Zakon o državnoj komisiji za zaštitu kulturnog nasleđa iz 2005., Zakon o muzejima, Zakon o dokumentaciji i arhivu, izmenjen 2005. godine, Uredba o naknadi štete za privremeni uvoz kulturnih dobara iz 2003, Rezolucija Vlade o strategiji digitalizacije litvanske kulturne baštine iz 2009. godine.

Neizostavno, na sve oblasti kulturne delatnosti primenjuju se odredbe Zakona o autorima i autorskim pravima iz 1999, izmenjen 2003, pa 2006, kao i Strategija za zaštitu autorskih prava iz 2000. godine.

Litvanije je ratifikovala niz konvencija i protokola Ujedinjenih nacija i njenih specijalizovanih agencija, Saveta Evrope, Evropske unije koje se odnose na zaštitu kulturnog nasleđa i kulturnih dobara, prirodnih resursa, arheološke građe, itd.

U oblasti likovnih i primenjenih umetnosti ne postoji opšti zakon koji uređuje ovu oblast, ali Zakon o dizajnu iz 2002. izmenjen 2004. godine, propisuje pravnu zaštitu industrijskog dizajna, pravila registracije i način upisa i korišćenja nacionalnog registra. Što se tiče oblasti izvođačkih delatnosti i muzike Zakon o pozorištima i koncertnim institucijama iz 2004. pruža pravni osnov za socijalnu zaštitu zaposlenih u ovim institucijama, državno finansiranje institucija, kao i uslove za zaposlenje. Ugovori o radu se pregovaraju između kreativnog osoblja pozorišta i eksternih koncertnih organizacija. Umetnicima, kao što su baletski igrači, muzičari, plesači i pevači u horu, plaća se anuitet ukoliko se ne angažuju na duži vremenski period. Godine 2012. U Ministarstvu kulture je osnovan i Savet za pozorišta i koncertne institucije.

Zakon o bibliotekama usvojen je 1995. godine, a novi zakon je donet 2004. i on uređuje upravljanje bibliotekama, sam sistem biblioteka u zemlji, strukturu i zaštitu sredstava za obnovu fondova biblioteka. Država omogućava delimičnu pomoć u finansiranju izdavaštva i objavljivanja knjiga, prevoda, objavljivanja značajnih nacionalnih edicija kroz Ministarstvo kulture, Fond za podršku kulturi i Fond za podršku štampi, radiju i televiziji.

Zakon o kinematografiji je usvojen 2002. godine, a izmenjen i dopunjen 2011. i on ustanovljava principe za upravljanje sistemom filma, produkcije i finansiranja, a reguliše aktivnosti bioskopa, zaštitu kinematografskog nasleđa, širenje informacija javnosti i druge poslove. Prema zakonu, ustanovljen je Savet za filmsku industriju, koji ima savetodavnu ulogu i zadužen je za evaluaciju filmskih projekata, koji se finansiraju iz budžeta, kao i za davanje saveta u vođenju ove politike, produkciji i distribuciji filmskih projekata. Amandmani na ovaj zakon doneli su značajne izmene u smislu člana koji je predvideo formiranje Centra za film, koji budžetski pripada liniji Ministarstva kulture. Centar je ustanovljen 2012. godine i zadužen je za implementaciju državne politike u oblasti filma, evaluaciju i finansiranje nacionalnih filmskih projekata, širenje informacija o litvanskoj produkciji, edukativnim programima, filmskom nasleđu i filmskom registru.

# MAĐARSKA

Mađarska nema poseban zakon o kulturi. Ova oblast je regulisana Zakonom o bibliotekama,muzejima, arheologiji i nacionalnoj kulturi iz 1997. godine koji se često naziva Zakon o kulturi, ali on u stvari reguliše tri podsektora i to: biblioteke, muzeje i lokalne društveno-kulturne aktivnosti. Zakon o javnim finansijama i državnim službenicima reguliše između ostalog i rad kulturnih institucija.

Zakon o privrednim društvima reguliše oblik svojine kulturnih institucija, a rad javnih fondacija, koje su nedavno formirane, reguliše se Građanskim zakonikom.

Nacionalni kulturni fond osnovan je 1993. godine i radi pod nadzorom Ministarstva kulture. Fond može da finansira projekte, ali ne i da daje novac za ulaganje i poslovanje. Predviđeno je da samo 5% od ukupnih troškova može da bude potrošeno na operativne troškove.

Od 2012. godine finansira se samo devet oblasti i to:

* primenjena umetnost,
* arhitektura i kulturno nasleđe,
* periodika,
* izdavaštvo (knjige),
* javna dobra,
* socijalno-kulturni događaji i folklor,
* kulturni festivali,
* književnost i beletristika,
* vizuelne umetnosti.

Ministar imenuje predsednika Nacionalnog komiteta fonda za kulturu. Odbor ima 11 članova koji se imenuju na period od 4 godine. Fond ima 60 zaposlenih.

U 2011. godini je obrađeno 11.137 molbi i 7,14 milijardi forinti (25 miliona EUR) je podeljeno na 6. 167 stipendista.

Spisak zakona koji se odnose i na kulturu:

Zakon o javnim finansijama i državnim službenicima,

Zakon o nacionalnim i etničkim manjinama,

Zakon o arhivu,

Zakon o bibliotekama, muzejima, arheologiji i lokalnoj kulturi – (Zakon o kulturi),

Zakon o autorskim pravima,

Zakon o jeziku,

Zakon o volonterima,

Zakon o medijima i komunikacijama,

Zakon o Mađarskoj akademiji umetnosti,

Zakon o kulturnoj baštini,

Zakon o socijalnoj zaštiti,

Zakon o posebnoj zaštiti kulturnih dobara.

Zakon o scenskim umetnicima (*Act XCIX of 2008*) donet je u decembru 2008. godine i smatra se velikim dostignućem u oblasti kulture, a usvojen je sa ciljem stabilizacije statusa umetnika zaposlenih u pozorištima i orkestrima u skladu sa preporukama UNESCO, a bavi se i uslovima za dobijanje državnih subvencija. Ovaj zakon je relevantan za zapošljavanje pozorišnih glumaca, ali i za izbore direktora pozorišta, subvencije, plaćanje poreza i dr. Generalno, svi umetnici i radnici u kulturi imaju pravo zapošljavanja kroz pet ugovornih formi i to: kao javni službenici, kao zaposleni, kao individualni poslodavci, kao firme, i kao honorarni umetnici. Radni uslovi javnih službenika regulisani su Zakonom o javnim službenicima i javnim finansijama, a sadrže detaljne odredbe i kriterijume za plate i primanja, sa nizom direktnih odrednica za kulturne i umetničke poslove. U određivanju primanja, povlastica, prava i obaveza aktivno učestvuju sindikati i profesionalna udruženja u datom sektoru kulture.

Pozorišta su registrovana u šest kategorija, orkestri u dve, a pripadnost određenoj kategoriji zavisi od broja nastupa. Posebna beneficija je što se nezavisnim, alternativnim i eksprimentalnim pozorišnim grupama garantuje subvencija od najmanje 10%. Osniva se i kancelarija za dramske umetnosti čiji je zadatak da registruje organizacije i da vodi evidenciju vezanu za subvencije i porekse kredite. Zakon o scenskim umetnicima je posvetio čitav jedan deo načinu izbora direktora nacionalnih pozorišta i orkestara, obezbeđujući učešće prilikom izbora iz redova stručnjaka. Zakon je pretrpeo izmene 2011. godine tako što su pozorišta podeljena u tri kategorije.

Oblast kulturne baštine reguliše nekoliko zakona. Pre svega Zakon o arhivu je donet 1995. godine, a 2001. godine donet je zakon o zaštiti spomenika kulture, koji pokriva oblast arheologije, nasleđa i zaštite nacionalnih objekata. Ovi zakoni definišu specifične oblike vlasništva kako države tako i lokalne zajednice i predviđaju načine zaštite i korišćenje kulturnog nasleđa.

Mađarska nema poseban zakon koji reguliše oblast književnosti i status književnih stvaralaca.. Određenim aktima je predviđeno da lokalna samouprava ima obavezu da obezbedi nabavku publikacija za biblioteke.

Oblast filmskog stvaralaštva je regulisana Zakonom o filmu, koji je donet 2004. godine a izmenjen 2010. i 2011. godine.

# 

# NEMAČKA

Savezna vlada je 1998. godine odlučila da konsoliduje svoje (još uvek ograničene) nadležnosti u oblasti kulture uspostavljanjem funkcije Saveznog komesara za kulturu i medije (Beauftragter für Kultur und Medien). Potom je usledilo osnivanje Savezne fondacije za kulturu (Kulturstiftung des Bundes) 2002. godine. Takođe, Stalna konferencija ministara za obrazovanje i kulturu Savezne Republike Nemačke deluje kao platforma za saradnju nemačkih pokrajina u oblasti kulture i obrazovanja. Ipak, u skladu sa Ustavom SR Nemačke, pokrajine i opštine su glavni akteri kulturne politike u Nemačkoj. Stoga, obim i prioritetne oblasti u domenu kulturne politike u velikoj meri variraju od pokrajine do pokrajine i od opštine do opštine.

Svih 16 nemačkih pokrajina imaju svoje parlamente, parlamentarne odbore koji se bave poslovima u oblasti kulture i ministarstva nadležna za kulturu. Po pravilu, kultura je na ministarskom nivou pridružena drugim oblastima, pre svega obrazovanju i nauci. Na opštinskom nivou, u većini slučajeva, delatnosti u oblasti kulture su u okviru nadležnosti Poverenika za kulturu (Kulturdezernenten).

Pokrajine i savezna država zajedno rade na očuvanju kulturne baštine saradnjom u Nemačkom nacionalnom odboru za zaštitu spomenika kulture. Savezni komesar za kulturu i medije vodi konsolidovani registar nacionalnog kulturnog blaga i arhiva od nacionalnog značaja koji se objavljuje u Saveznom službenom glasniku. Komesar je takođe odgovoran za odlučivanje o dozvoli za izvoz takvih objekata.

Pravni aspekti kulturne politike regulisani su odredbama ustavnog i upravnog prava. Međutim, ove odredbe nisu kodifikovane u jednom tekstu, one su sadržane pre svega u Saveznom Ustavu i ustavima pokrajina, opštinskim statutima, nekoliko specijalizovanih statuta za pokrajine koji se odnosi na poslove u obalasti kulture, saveznim zakonima kao što su Zakon o zaštiti nemačke kulturne baštine od iznošenja u inostranstvo, Zakon o autorskim pravima, Zakon o podsticanju filmske umetnosti, Zakon o socijalnom osiguranju umetnika, kao i u odredbama drugih zakona, kao što su Zakon o izgradnji, Zakon o regionalnom planiranju, Zakon o prognanim licima itd.

Likovne i primenjene umetnosti su zaštićene Zakonom o umetničkim slobodama i odredbom Saveznog Ustava (član 5.IIIGG). Ova odredba garantuje pravo svakoga da slobodno stvara u umetničkom domenu i da se zalaže za priznavanje njegovog / njenog rada od strane javnosti, pri čemu ova odreba obuhvata ne samo sferu kreativnog rada, već i sferu uticaja tog rada ostvarenu njegovim predstavljanjem javnosti, odnosno objavljivanjem. Takođe, Zakon o autorskim pravima uređuje prava u oblasti izlaganja i upotrebe umetničkih dela. Zakon o socijalnom osiguranju umetnika je od naročitog značaja za slobodne umetnike.

Pored opštih ustavnih odredbi i Zakona o radu (poglavlje 5.1.1i poglavlje 5.1.6), nema posebnih zakona koji uređuju oblasti muzike i pozorišta. Praktično, organizacija rada u ovoj oblasti je regulisana kroz pojedinačne ugovore između nadležne institucije ili umetničke (pozorišne, muzičke) trupe i njenog menadžera ("intendant"). Ovi ugovori sadrže sporazum o honoraru i glavne uslove zapošljavanja različitih umetničkih grupa.

Svega tri nemačke pokrajine imaju Zakon o bibliotekama (Baden-Wuerttemberg, Thuringia, Hessen). U svim ostalim pokrajinama, opšti pravni osnov za rad javnih biblioteka potiče iz Saveznog Ustava, ustava pokrajina kao i iz postojećih propisa na nivou okruga i drugih lokalnih zajednica. Savezni zakon o arhivima i odgovarajući zakoni 16 pokrajina, doneseni su 1980. godine kako bi se regulisla zaštita, očuvanje, razvoj i korišćenje arhivskog materijala.

Zakon o fiksnoj ceni knjiga (BuchPrbG), od 2. septembra 2002, takođe je važan deo zakonodavstva. Izdavačke kompanije su u obavezi da ograniče maloprodajne cene svojih novih knjiga. Ovaj zakon treba da zaštiti stabilno tržište knjiga i učini široko dostupnom kupovinu knjiga, od čega bi i autori i čitaoci trebalo da imaju koristi.

Savezni Zakon o umetnosti za javne objekte ("Kunst am Bau") usvojen je 1950. godine u cilju podsticanja likovnih stvaralaca da dovedu umetnost u javni prostor. Zakon sa istim nazivom postojao je još od 1934. godine. Podsticaji uređeni odredbama ovog zakona odnose se na savezni nivo, ali i pokrajine su usvojile slične zakone o podsticanju umetničkog oblikovanja javnog prostora. Ovaj zakon je izmenjen nekoliko puta i danas je poznat kao "K7" komponenta "Uputstva za realizaciju građevinskih zadataka Savezne vlade" (RBBau K7).

Podrša nemačkoj kinematografiji je obezbeđena kako na saveznom tako i na pokrajinskom nivou. Podrška filmskom stvaralaštvu na saveznom nivou uređena je saveznim Zakonom o  
podsticanju filmske umetnosti koji se stalno ažurira. Trenutno važeća verzija zakona je stupila na snagu 1. januara 2009. Najvažnija institucija za podršku filmske umetnosti na nacionalnom nivou je Agencija za promociju filma. Njen zadatak je da obezbedi mere za unapređenje nemačke kinematografije, kao i za poboljšanje strukture nemačke filmske privrede kroz marketing i zaštitu autorskih prava. Takođe, nemačka filmska industrija uživa podršku Saveznog komesara za kulturu i medije. Od 2007. godine ustanovljen je novi model podrške pod nazivom "Podsticanje i konsolidacija filmske produkcije u Nemačkoj " koji filmskim producentima obezbeđuje povrat (refundaciju) od 15% do 20% troškova produkcije filma ostvarenih u Nemačkoj, a čime je obezbeđeno 60 miliona evra. U cilju koordinacije planova filmske produkcije u pokrajinama sa Saveznom vladom, Stalna konferencija ministara  
za obrazovanje i kulturu Savezne Republike Nemačke osnovala je 1994. godine Filmski komitet pokrajina u čijem radu učestvuju pokrajinski ministri za privredu i predsednici pokrajinskih vlada.

Od značaja za kulturu je i član 96. saveznog Zakona o prognanim licima prema kojem  
su i Savezna vlada i pokrajine dužne da čuvaju kulturnu tradiciju regiona u Centralnoj i Istočnoj Evropi koje su ranije naseljavali Nemci.

# POLjSKA

Pravni osnov za poslovanje poljskih kulturnih institucija predstavlja Zakon o organizovanju i sprovođenju kulturne aktivnosti (*Act on Organizing and Conducting Cultural Activity-* *OJ 110, p.721)[[1]](#footnote-1)* iz oktobra 1991. godine, sa kasnijim izmenama i dopunama. Oštre kritike na račun navedenog Zakona odnosile su se na sistem nasleđen iz perioda planske ekonomije, sa budžetskim pravilima koja su ograničavala funkcionisanje savremenih kulturnih institucija. Posledica su finansijski nestabilne institucije kojima rukovode direktori sa ograničenom autonomijom. Paradoks zakonskog rešenja je da obeshrabruje institucije da traže dodatne izvore finansiranja (prihodi iz privatnih izvora tokom godine izazivaju smanjenje sredstava iz javnih fondova u narednom budžetskom ciklusu).

U sklopu Nacionalnog razvojnog programa za period 2007-2013 nadležno ministarstvo kulture je pored Nacionalne strategije razvoja kulture 2004-2013 pripremilo novi dokument pod nazivom Nacionalna razvojna strategija 2004-2020. Kao elementi kulturne politike države postavljeni od strane Nacionalne strategije za razvoj kulture definisane su strateški funkcionalne oblasti kroz 5 nacionalnih programa kulture.

Odgovor na insistiranje na sistemskim reformama u oblasti kulture i ekonomsko vrednovanje kulture i njene industrije je predlog za izmene postojećeg Zakona o sprovođenju i organizovanju kulturnog stvaralaštva, urađen od Ministarstva kulture i nacionalne baštine. Izmene zakona su na snazi od avgusta 2011. godine. Glavne promene predstavljaju posebne kulturne institucije, tzv: "umetničke institucije", kao i uvođenje novih pravila za imenovanje direktora. Takođe, omogućeno je da umetnički koncept bude osnova za organizaciju i realizaciju aktivnosti u kulturi, kao i za kontrolu nad upravljanjem kulturnim institucijama od strane pravnog ili fizičkog lica. Zakon dozvoljava kombinovanje različitih oblika aktivnosti u jednoj kulturnoj instituciji (npr. povezivanje biblioteka sa domovima kulture).

Važno je navesti da je nadležno ministarstvo u oblasti kulture lider u korišćenju fondova EU (potpisana 34 ugovora u vrednosti od 2 milijarde EUR, uključujući 1,15 milijardi PLN iz Evropskog fonda za regionalni razvoj). Poljska je najveći korisnik *EEA Financial Mechanism* a 87,7 miliona EUR je posvećeno projektima u oblasti kulture.[[2]](#footnote-2)

Tokom 2010. godine ministar kulture i nacionalne baštine prepoznao je, kao glavni zadatak za predstojeći period, promene u načinu na koji se kultura posmatra kao neprofitabilna, anahrona i koncentrisana uglavnom na očuvanje kulturne baštine. Jedan od alata predstavljala je kampanja vođena od strane Nacionalnog kulturnog centra sa ciljem povećanja društvene svesti o smislu kulture i njenom razvojnom potencijalu. Ministarstvo kulture i nacionalne baštine se takođe fokusiralo na pitanja digitalizacije, kulturnog obrazovanja i razvoja kulturnih institucija, posebno biblioteka i domova kulture. U vreme poljskog predsedavanja u Savetu EU (2011. godina), Ministarstvo kulture i nacionalne baštine imalo je dvostruki zadatak:

• priprema i realizacija aktivnosti iz oblasti kulture, pitanja audiovizuelnih i autorskih prava i

• koordinacija nacionalnih i međunarodnih programa u oblasti kulture.

Ministarstvo je imenovalo dve institucije koje su odgovorne za pripremu i realizaciju kulturnih programa i to na nacionalnom nivou Nacionalni audiovizuelni institut i na međunarodnom nivou Institut Adam Mickijevič.

Novi planovi poljske Vlade za naredne četiri godine su predstavljeni u novembru 2011. godine, a obuhvataju najznačajnije i najobimnije investicije u kulturi kao što su Muzej Drugog svetskog rata, Muzej istorije poljskih Jevreja, Šekspirovo pozorište, itd. Tokom 2012. godine lansiran je novi obrazovni portal "Muzikoteka". Ministarstvo je najavilo podršku za programe kulturne aktivnosti na lokalnom nivou. Danas, poljsku kulturnu politiku karakteriše visok stepen decentralizacije, čime se ističe značajna pozicija i uloga lokalne samouprave.

Zakonodavstvo u sektoru kulture može se razmatrati po oblastima, kako sledi:

1. *Oblast likovne i primenjene umetnosti*

Ne postoji detaljna pravna regulativa koja reguliše sledeće oblasti: slikarstvo, vajarstvo, fotografiju, video, grafičku umetnost, dizajn, zanatske aktivnosti obrade keramike, tekstila i dekorativne umetnosti. Nekoliko odrednica se može naći u Zakonu o zaštiti kulturnih dobara iz februara 1962. godine.

2. *Oblast scenske i izvođačke umetnosti i muzike*

Ne postoji detaljna pravna regulativa za organizaciju i funkcionisanje pozorišta, opere, muzičke umetnosti, zabavljačkih aktivnosti i uličnih umetničkih manifestacija.

3. *Kulturna baština*

Sledeći zakoni su relevantni za oblast kulturnog nasleđa u Poljskoj:

• Zakon o muzejima (novembar 1996. sa izmenama i dopunama);

• Zakon o zaštiti kulturnih dobara (februar 1962.);

• Zakon o izmenama i dopunama Zakona o nadležnostima nacionalne administraciji (jul 1998.) kojim se između ostalog definišu nadležnosti upravnih tela na nacionalnom nivou za oblast kulture.

• Zakon o pokrajinskoj i lokalnoj upravi (jun 1998.)

U maju 2007. godine, prihvaćen je predlog za izmenu Zakona o muzejima, koji ima za cilj eliminisanje razlika između Zakona o muzejima i Zakona o organizovanju i sprovođenju kulturnih aktivnosti i regulisanje poslovanja muzeja koji nemaju status pravnog lica. Usvojene su izmene i dopune Zakona o zaštiti kulturne baštine a predlog Zakona o mestima nacionalnog sećanja se nalazi u parlamentarnoj proceduri.

4*. Književnost i bibliotekarstvo*

Osnovni zakoni u ovoj oblasti su: Zakon o bibliotekama koji je usvojen u junu 1997. godine i Zakon o obaveznom primerku iz 1996. godine.

5. *Arhitektura i prostorno planiranje*

Ne postoji posebna zakonska regulativa za arhitekturu i životnu sredinu, već je kod regulisanja ove oblasti nadležan Zakon o zaštiti kulturnih dobara (1962.).

6. *Oblast filma, videa i fotografije*

Zakon o kinematografiji usvojen je u julu 1987. godine. Trenutno su aktuelni predlozi za izmene i dopune postojećeg Zakona u smislu razvoja tržišnih principa i unapređenja modela finansiranja u ovoj oblasti. U poslednjih nekoliko godina došlo je do većeg interesovanja od strane privatnog sektora (bankarski sektor) za investiranje u razvoj filmske industrije u Poljskoj. To predstavlja transformaciju dosadašnje kontrole filmske produkcije od strane države i davanje prednosti saradnji između javnog i privatnog sektora. Ne postoje poreske olakšice za predstavnike privatnog sektora koji investiraju u filmsku produkciju.

Svojevremeno je Odbor za kinematografiju odobravao budžetska sredstva za finansiranje filmske produkcije i iznos subvencija za filmske kuće. Glavni partneri u produkciji bili su javni emiteri ili strane kompanije. Odbor je raspušten u proleće 2003. godine. Inicijativa za izmene i dopune Zakona o kinematografiji je pokrenuta više puta u poslednjih nekoliko godina, ali bez rezultata. Nacrt zakona urađen je 2005. godine, ali nije podržan od strane Socijaldemokratske partije. U sadašnjem obliku, Zakon predviđa državnu podršku razvoju filmske industrije sa osnovnom pretpostavkom da se obezbedi razvoj filmske produkcije, kao i dalja popularizacija filmske kulture. Osnovan je Poljski filmski institut koji je odgovoran za realizaciju poljske kulturne politike u sektoru filma. Institut obezbeđuje sredstva od: budžetskih subvencija, prihoda od eksploatacije filmova, autorskih prava i sredstva iz donacija.

# HRVATSKA

U Hrvatskoj je za poslove razvoja i unapređenja kulture i kulturnog stvaralaštva, osnivanje ustanova u kulturi i druge poslove u ovoj oblasti nadležno Ministarstvo kulture. Donošenje odluka i implementcija kulturne politike u Hrvatskoj uključuje saradnju ministarstva, Vlade i parlamenta sa jedne strane i savete za kulturu, lokalnu upravu i kulturne institucije na drugoj strani. Uvođenje saveta za kulturu je novina u kulturnoj politici Hrvatske. Oni se osnivaju pri Ministarstvu kulture za pojedine oblasti kulturnog i umetničkog stvaralaštva radi predlaganja ciljeva kulturne politike i mera za njeno sprovođenje a naročito za predlaganje programa javnih nabavki u kulturi za koja se sredstva obezbeđuju u državnom budžetu. Prvi put su uvedeni 2001. godine sa širim nadležnostima u smislu slobode u donošenju odluka o preraspodeli sredstava iz budžeta a Zakonom iz 2004. godine saveti postaju konsultativna tela Ministarstva kulture sa smanjenom autonomijom u pogledu finansiranja ali sa istim ciljevima. Istim zakonom osnovani su sledeći saveti: Savet za muziku i muzičko-scenske umetnosti, Savet za dramsku i plesnu umetnost, Savet za knjižnu, izdavačku i knjižarsku delatnost, Savet za vizuelnu umetnost, Savet za inovativne umetničke i kulturne prakse, Savet za međunarodnu kulturnu saradnju. Uz ove savete, posebnim zakonima se osnivaju: Hrvatski savet za kulturna dobra, Hrvatski muzejski savet, Hvratski bibliotečki savet i Hrvatsko arhivsko veće.

Opšti propisi koji se primenjuju u kulturi su: Zakon o savetima za kulturu iz 2004. godine, Zakon o ustanovama iz 1993. godine, Zakon o upravljanju javnim ustanovama u kulturi iz 2001. godine, Zakon o finansiranju javnih potreba u kulturi iz 1990. godine i Zakon o Fondu „Kultura nova“ iz 2011. godne[[3]](#footnote-3).

Arhivska, bibliotečka, muzejska, pozorišna i audiovizelna delatnost i kulturna dobra su uređeni posebnim zakonima: Zakon o arhivskoj građi i arhivima (Narodne novine, br. 105/97, 64/00, 65/09), Zakon o Hrvatskom memorijalno-dokumentacionom centru Domovinskog rata (Narodne novine, br.178/04), Zakon o bibliotekama (Narodne novine, br. 105/97, 5/98, 104/00, 69/09), Zakon o muzejima (Narodne novine, br. 142/98, 65/09), Zakon o Muzejima Ivana Meštrovića (Narodne novine, br. 76/07), Zakon o Spomen-području Jasenovac (Narodne novine br. 15/90, 22/01), Zakon o pozorištima (Narodne novine, br. 71/06), Zakon o audiovizuelnim delatnostima (Narodne novine, br. 76/07, 90/11), Zakon o zaštiti i očuvanju kulturnih dobara (Narodne novine, br. 69/99, 151/03; 157/03, 87/09, 88/10, 61/11, 25/12, 136/12), Zakon o obnovi ugrožene spomeničke celine Dubrovnika (Narodne novine 21/86, 26/93,128/99). Prava slobodnih umetnika zaštićena su Zakonom o pravima samostalnih umetnika i podsticanju kulturnog i umetničkog stvaralaštva (Narodne novine, br.43/96). Od ostalih propisa relevantnih za kulturu i umetnost doneti su zakoni iz oblasti autorskih prava, zakoni o udruženjima, zadužbinama i fondacijama, carinski propisi, a uvedene su i poreske olakšice za donatore u umetnosti i kulturi.

Zakon o pozorištima (Zakon o kazalištima)[[4]](#footnote-4) donesen je 2006. godine, a stupio je na snagu 1. januara 2007. čime je prestao da važi raniji Zakon o pozorištima donesen 1991. godine. Ovim Zakonom uređuje se obavljanje pozorišne delatnosti, a posebno osnivanje pozorišta i pozorišnih trupa, ustrojstvo i uprav­ljanje pozorištem, položaj pozorišnih umetnika i radnika te pitanja od značaja za pozorišnu delatnost. Pozorišna delatnost se prema ovom zakonu obavlja kao javna služba od interesa za Republiku Hrvatsku (čl. 2.). Pozorišta i pozorišne trupe su pravna lica koja se osnivaju kao javna i privatna. U skladu sa članom 41. pozorišni umetnici zasnivaju radni odnos u javnim pozorištima i javnim pozorišnim trupama ugovorom o radu na određeno ili neodređeno vreme u skladu sa kadrovskim planom pozorišta ili pozorišne trupe (na koji se odnose odredbe iz člana 29. ovog Zakona). Pozorišni umetnici u javnim pozorištima i javnim pozorišnim trupama zasnivaju radni odnos zaključivanjem ugovora o radu na određeno vreme, po pravilu na četiri godine, a prema potrebi projekta ili programa i na kraće razdoblje, ali ne kraće od dve godine. Iznimno, ugovor o radu može se zaključiti i na godinu dana uz obrazloženje upravnika pozorišta i uz saglasnost pozorišnog veća. Pozorišni umetnici radni odnos zasnivaju po pozivu ili na osnovu javnog konkursa koji se objavljuje u dnevnim novinama. Način raspisivanja i sprovođenja konkursa uređuje se statutom i opštim aktima. Pozorišni umetnici koji se prijave na konkurs dužni su da se pojave na audiciji. Audiciju sprovodi audicijska komisija koju imenuje uprava pozorišta (indendant i ravnatelj kazališta) na način propisan statutom i opštim aktima. Prema članu 44. ministar kulture posebnim pravilnikom utvrđuje koji se pozorišni radnici u smislu ovoga Zakona smatraju pozorišnim umetnicima.[[5]](#footnote-5)

S pozorišnim umetnicima s kojima je zaključen ugovor o radu na određeno vreme može se zaključiti novi ugovor o radu bez raspisivanja konkursa. Baletskom i plesnom pozorišnom umetniku nakon 16 godina, a ostalim umetnicima nakon 20 godina rada u pozorištu i pozorišnoj trupi, pozorišni upravnik (intendant, odnosno ravnatelj) dužan je da ponudi ugovor o radu na neodređeno vreme. Pozorišnom umetniku nakon četverogodišnjeg ugovora o radu intendant, odnosno ravnatelj može ponuditi ugovor o radu na neodređeno vreme. Pozorišni umetnici s kojima se neće zaključiti novi ugovor o radu obvezno se o tome pisano obaveštavaju najkasnije šest meseci pre isteka ugovora o radu. U istom roku pozorišnom se umetniku može ponuditi ugovor o radu za obavljanje drugih poslova i zadataka u skladu s njegovom stručnom spremom i radnim sposobnostima. Prema članu 48. pozorišni umetnici i drugi pozorišni radnici zaposleni u javnom pozorištu ili javnoj pozorišnoj trupi mogu obavljati umetničke poslove izvan pozorišta, odnosno pozorišne trupe uz prethodnu pisanu saglasnost intendanta, odnosno ravnatelja. Saglasnost mora da sadrži uslove obavljanja odobrenih poslova. Ugovor o radu s pozorišnim umetnikom i radnikom može se raskinuti pre isteka vremena na koje je zaključen pod uslovom i na način utvrđen zakonom i kolektivnim ugovorom te u slučaju nepoštivanja odredbi Zakona o pozorištu.

Privatno pozorište i privatnu pozorišnu trupu vodi i njome upravlja ravnatelj. Ravnatelja imenuje osnivač po postupku i uz uslove utvrđene zakonom, aktom o osnivanju i statutom.  
Statut i druge opšte akte donosi ravnatelj uz saglasnost osnivača prema propisima po kojima su privatno pozorište ili privatna pozorišna trupa osnovani. Na privatna pozorišta i privatne pozorišne trupe ako su osnovani kao ustanove, na odgovarajući se način primjenjuju odredbe Zakona o pozorištima.

# ČEŠKA

U Češkoj, koja je administrativno podeljena na državni, regionalni i lokalni nivo vlasti, centralni organ na državnom nivou nadležan za kulturnu politiku je Ministarstvo kulture. Ministarstvo je odgovorno za pripremu većine zakonskih normi u oblasti kulture na osnovu Zakona o osnivanju ministartava i drugih centralnih administrativnih tela iz 1969. godine. Zakonom 129/2000 o regionima određeno je da regija podržava opšti razvoj svoje teritorije i potrebe svojih stanovnika, koje uključuju i oblast kulture. Regionima su date i zakonske nadležnosti u raspodeli njihovih sredstava za oblast kulture.

Zakonodavstvo u oblasti kulture je opšte i ne fokusira se posebno na specifične kulturno-umetničke oblasti a prema Zakonu 203/2006 o posebnim oblicima podrške kulturi. Ovaj zakon uvodi pojam „javni kulturni servis“, reguliše posebne oblike državne podrške npr. stipendije za umetnike i definiše organizacije iz oblasti kulture koje se finansiraju iz državnog budžeta i omogućava osnivanje, podelu, spajanje ili ukidanje ovih organizacija. Kulturna politika nije deo postojećeg zakonodavstva. Status umetnika nije uređen posebnim aktom. Oblast vizuelne i primenjene umetnosti nije posebno regulisana. Zakonom br. 148/1949 osniva se Nacionalna galerija u Pragu koja je u nadležnosti Ministarstva kulture. Pozorišna i muzička umetnost nisu takođe regulisani posebnim zakonom a jedna od organizacija koje finansira država – Češka filharmonija - osnovana je odlukom predsednika. Oblast kulturnog nasleđa je regulisana sa nekoliko zakona. Zakonom br. 20/1987 o zaštiti spomenika kulture regulisana je zaštita kolekcija u muzejima i galerijama, uslovi i oblici registracije muzejskih kolekcija i prava i obaveze vlasnika muzejskih zbirki. Zakonom br. 71/1994 regulisana je prodaja i izvoz dobara od kulturnog značaja. Zakonom br.101/2001 regulisan je povraćaj nelegalno izvezenih kultunih dobara. Zakonom br. 214/2002 je regulisan izvoz određenih kulturnih dobara na tarifirane teritorije Evropske Unije. Zakonom o bibliotečkoj delatnosti br.257/2001 regulisan je sistem biblioteka i uslovi za osnivanje i rad javnih biblioteka i informacionih servisa. Oblast kinematografije regulisana je posebnim Zakonom br. 273/1993 o posebnim uslovima produkcije, diseminacije i arhiviranja audio-vizuelnih radova koji između ostalog navodi i obaveze producenata i distributera audio-vizuelnog materijala i definiše aktivnosti Nacionalnog filmskog arhiva. U skladu sa ovim zakonom Ministarstvo kulture je zaduženo za vođenje registra poslovnih subjekata u oblasti audio-vizulenih umetnosti i registra čeških i stranih audio-vizuelnih radova.

# ŠVEDSKA

U Švedskoj je za oblast kulture nadležno Ministarstvo kulture koje sprovodi kulturnu politiku u oblasti umetnosti, kulturnog nasleđa, medija, dizajna, religije i sporta. Ministarstvo obrazovanja je zaduženo za obrazovanje u kulturi i umetnosti na svim nivoima uprave. Ministarstvu kulture je podređeno više od 40 državnih ustanova i agencija za kulturu a ovaj broj uključuje i oko 30 muzeja koji se finansiraju direktno iz državnog budžeta, kao i Nacionalna opera, Nacionalno pozorište, Institut za kinematografiju i dr. Švedski savet za kulturu (Statens Kulturråd) je vladina agencija čiji je glavni zadatak implementacija kulturne politike i preraspodela finanskijskih sredstava iz državnog budžeta za pojedine oblasti kao što je pozorište, ples, muzika, književnost, umetnost, biblioteke, primenjena umetnost, muzeji, galerije i izložbe. Iz državnog budžeta se finanasiraju i regionalne i opštinske ustanove kulture. Godine 2011. je osnovana vladina Agencija za analizu kulture (Myndigheten för kulturanalys) sa ciljem da prikuplja podatke o kulturi i umetnosti, sprovodi relevantna istraživanja na tom polju i analizira i evaluira kulturnu politiku zemlje. Kulturna politika se sprovodi na svim nivoima uprave. Iako samo parlament ima nadležnost za donošenje zakona u ovoj oblasti, lokalne samouprave i regionalni saveti imaju zakonsku nadležnost da oporezuju stanovnike na svojoj teritoriji i po pravilu su odgovorni za obrazovanje, umetničke i muzičke škole, biblioteke a nekada i za muzeje, pozorišta i druge kulturne institucije.

Neki od zakona iz oblasti kulture su doneti među prvima u Evropi i uopšteno među njima su: Zakon o slobodi štampe iz 1949. godine, Zakon o autorskim pravima u literaturi i umetnosti iz 1960. godine, Zakon o radiodifuziji iz 1966. godine, Zakon o arhivima iz 1990. godine, Zakon o kulturnom nasleđu iz 1988. godine, Osnovni zakon o slobodi izražavanja iz 1991. godine, Zakon o bibliotekama iz 1996. godine, Zakon o jeziku iz 2009. godine. Pojedine oblasti kulture su regulisane posebnim vladinim aktima kao što je na primer Uredba br.1605 iz 1996. godine kojom se država obavezuje da autorima isplati kompenzaciju za javno izlaganje radova u oblasti vizuelne i primenjene umetnosti. Ova kompenzacija na godišnjem nivou iznosi oko 20 miliona švedskih kruna a administrira je Društvo za autorska prava u vizuelnoj umetnosti. Oblast scenske i muzičke umetnosti nije regulisana posebnim zakonima. Muzička umetnost je regulisana zakonima iz oblasti zaštite autorskih prava. Zakon o kulturnom nasleđu štiti spomenike kulture i istorijske spomenike i objekte, reguliše izvoz, premeštanje i restauraciju objekata kulturnog nasleđa i dr. a ujedno uvodi obavezu čuvanja i poštovanja kulturnog nasleđa kako za umetnike tako i za sve ostale građane. Zakonom o bibliotekama iz 1997. godine opštine imaju nadležnost za osnivanje i vođenje javnih biblioteka, što podrazumeva i da finansiraju njihov rad iz opštinskih budžeta. Autorima, prevodiocima i ilustratorima se, u skladu sa Uredbom Vlade o osnivanju Fonda švedskih pisaca iz 1962. godine, isplaćuje kompenzacija kroz ovaj Fond koji raspodeljuje sredstva iz budžeta za pozajmljivanje njihovih knjiga u bibliotekama, tako što se deo isplaćuje autorima srazmerno broju pozajmica njihovih knjiga a drugi deo ostaje u Fondu za nagrade i stipendije piscima i bibliotekama.

# ŠPANIJA

Najviši centralni organ za oblast kulture u Španiji je Ministarstvo za obrazovanje, kulturu i sport na čijem je čelu Državni sekretar za kulturu. Ministarstvo je podeljeno na dva sektora: Sektor za umetnost, kulturno nasleđe, arhive i biblioteke i Sektor za kulturnu industriju i književnu produkciju. Opšta nadležnost u oblasti kulture je prema Ustavu iz 1978. godine podeljena na državni, regionalni i opštinski nivo s tim da se nadležnost najvišeg organa za kulturu razlikuje od nadležnosti regionalnih i opštinskih vlasti. Španija ima sedamnaest autonomnih pokrajina i dva grada sa autonomnim statusom. Autonomne pokrajine imaju nadležnost u oblasti upravljanja i donošenja propisa u oblasti muzeja, biblioteka, izlaganja umetničkih dela i dr. Nacionalni muzeji, biblioteke i arhivi su u nadležnosti države iako praktično u organizaciji i radu ovih ustanova i regioni imaju pojedine nadležnosti. Mnoge ustanove kulture kao i regioni imaju autonoman pravni status, odnosno status pravnih lica, kao npr. Prado muzej, Nacionalna biblioteka i dr. a takođe i na nivou regiona postoje nezavisna tela u oblasti kulture.

Opšte zakonodavstvo u oblasti kulture u Španiji ne postoji izuzev Uredbe Vlade br. 257/2012 kojom se uređuju delatnosti, opseg delovanja i organizaciona struktura Ministarstva za obrazovanje, kulturu i sport. Različite oblasti kulture su uređene jednim zakonom koji je donet 1985. godine - Zakonom o istorijskom nasleđu kojim se prevashodno reguliše očuvanje i zaštita kulturnog nasleđa. Ovim Zakonom se autonomne pokrajine ovlašćuju da same donose svoje zakone u ovoj oblasti. Zakonodavstvo centralnog i lokalnog nivoa uspostavlja različite načine određenja kulturnog nasleđa uglavnom na osnovu dva kriterijuma. S jedne strane, kulturno nasleđe uključuje sva dela od kulturnog interesa, a s druge sva dela koja su u osnovnom registru dela od nacionalnog interesa. U oblasti vizuelne i primenjene umetnosti ovim Zakonom su uvedene dve značajne mere podrške vizuelnoj umetnosti. Prva mera je zamena plaćanja poreza predajom umetničkih dela Trezoru. Iako regionalne ustanove kulture nisu u početku imale koristi od ove mere isti sistem naplate poreza se od tada uvodi i na regionalnom i na opštinskom nivou. Druga mera je tzv. "kulturni jedan odsto“ koji se odnosi na jedan odsto od svih budžeta za javne radove koji mora biti plaćen državi za finansiranje očuvanja i unapređenja kulturnog nasleđa zemlje ili za "negovanje umetničke kreativnosti". Do sada, međutim, veći deo tog novca je potrošen na kulturno nasleđe a veoma malo na umetničko stvaralaštvo. Rad ustanova kulture kao što su biblioteke, muzeji i arhivi je takođe regulisan Zakonom o istorijskom nasleđu iz 1985. godine koji daje kratku definiciju ovih ustanova, uslove pod kojima se osnivaju, način rada i organizacije kao i način pružanja usluga korisnicima. U oblasti izdavaštva je dugo bio na snazi Zakon o knjizi iz 1975. godine kojim je uveden između ostalog i sistem fiksnih cena knjiga i besplatni udžbenici. Sistem fiksnih cena je predmet odredbi i Zakona o čitanju, knjigama i bibliotekama iz 2007. godine. Ovaj novi i sveobuhvatni zakon zamenjuje sve prethodne propise u ovoj oblasti. Novi Zakon o kinematografiji iz 2007. godine takođe zamenjuje zastarele propise iz ove oblasti i u jednom sveobuhvatnom aktu objedinjuje različite aspekte obavljanja filmske i audiovizelne delatnosti. U oblasti scenske i muzičke umetnosti ne postoji poseban zakon i nadležnost je uredbom vlade preneta delimično na Institut za scensku umetnost i muziku. Institut je osnovan 1984. godine i nadležan je za ustanove kulture iz ove oblasti na državnom nivou. Autonomne pokrajine i u ovoj oblasti imaju svoje propise u okviru svojih nadležnosti.

**Izvor informacija:**

COMPENDIUM: Cultural Policies and Trends in Europe. [**http://www.culturalpolicies.net/web/countries-profiles-download.php**](http://www.culturalpolicies.net/web/countries-profiles-download.php)

**Istraživanje uradile:**

Jelena Marković

viši savetnik - istraživač

Marina Prijić

viši savetnik - istraživač

Katarina Ristić

samostalni savetnik - istraživač

Ivana Stefanović

viši savetnik - istraživač

1. <http://www.eui.eu/Projects/InternationalArtHeritageLaw/Documents/NationalLegislation/Poland/actorganizingrunningculturalactivities.pdf> [↑](#footnote-ref-1)
2. Podaci za 2010. godinu; inernet adresa: <http://www.culturalpolicies.net/web/poland.php?aid=41> [↑](#footnote-ref-2)
3. Zakon o kulturnim vijećima (NN 48/04, NN 44/09, NN 68/13)

   Zakon o ustanovama (NN 76/93; NN 29/97, NN 47/99 - Ispravak i NN 35/08)

   Zakon o upravljanju javnim ustanovama u kulturi (NN 96/01)

   Zakon o financiranju javnih potreba u kulturi (NN 47/90 ,NN 27/93, NN 38/09)

   Zakon o Zakladi "Kultura nova" (NN 90/11) [↑](#footnote-ref-3)
4. http://narodne-novine.nn.hr/clanci/sluzbeni/127446.html [↑](#footnote-ref-4)
5. http://narodne-novine.nn.hr/clanci/sluzbeni/297769.html [↑](#footnote-ref-5)